На основу члана 36. став 2. и члана 52. Покрајинске скупштинске одлуке о покрајинској управи („Сл. лист АПВ“, број 40/12-пречишћен текст) и члана 21. став 4. Покрајинске скупштинске одлуке о буџету Аутономне Покрајине Војводине за 2013. годину („Сл. лист АПВ“, број 39/12)

**ПОКРАЈИНСКИ СЕКРЕТАРИЈАТ ЗА УРБАНИЗАМ, ГРАДИТЕЉСТВО**

**И ЗАШТИТУ ЖИВОТНЕ СРЕДИНЕ**

Бул. Михајла Пупина 16, Нови Сад

Расписује

**К О Н К У Р С**

За доделу бесповратних средстава из буџета Аутономне Покрајине Војводине у 2013. години за реализацију пројектних активности удружења грађана у 2013. години чије је седиште на територији Аутономне Покрајине Војводине, и то:

1. пројеката који ће промовисати заштиту животне средине и конкретне активности у области заштите природних вредности, очувања и унапређења биодиверзитета, као и програме едукације и подизања свести јавности на територији АП Војводине у износу од 2.000.000,00 динара и

2. пројеката из области архитектуре, урбанизма и градитељства, којима ће се промовисати урбано, архитектонско и градитељско наслеђе, принцип приступачности, универзалног дизајна, енергетске ефикасности и употребе обновљивих извора енергије у износу од 2.800.000,00 динара

Право за учешће на конкурсу:

На конкурсу за су/финансирање пројеката могу да учествују регистрована удружења грађана са територије АП Војводине са једним пројектом.

Потребна документација:

 Пројекти се подносе на пријавном обрасцу који се налази на web сајту Секретаријата: [www.ekourb.vojvodina.gov.rs](http://www.ekourb.vojvodina.gov.rs/). Приликом конкурисања поднети и решење о упису удружења у Регистар АПР, оверени примерак Статута (из којег се види да се удружење бави делатностима из области заштите животне средине, односно архитектуре и урбанизма), фотокопију ПИБ обрасца, фотокопију картона депонованих потписа и фотокопију личне карте лица одговорног за заступање удружења (подносиоца пријаве).

Пријава треба да садржи све релевантне информације, а посебно следеће податке: назив и седиште носиоца пројекта; контакт особу; број жиро рачуна, матични и ПИБ број; врста, циљеви, обим и време реализације пројекта; пројектне фазе; план употребе средстава; очекиване резултате;  суфинансирање пројекта из сопствених средстава и из других извора, уколико су пројектом предвиђени.

Пројекти који не садрже потпуну документацију неће се узимати у разматрање.

Критеријуми за доделу средстава:

Трошкови појединачних пројеката које су/финансира Секретаријат не могу прелазити износ од 150.000,00 динара.

Средства се додељују путем јавног конкурса који Секретаријат објављује у „Службеном листу АПВ“, у дневном листу „Дневник“ и на интернет сајту Секретаријата.

Приликом одређивања висине дотације примењују се следећи критеријуми:

-  нова и креативна решења проблема у области заштите животне средине, архитектуре, урбанизма и градитељства;

-    дугорочни утицај и одрживост након завршетка финансијске подршке;

-    број учесника носиоца пројекта;

-   висина сопственог учешћа односно средстава из других извора – уколико је за извођење пројеката потребно учешће или суфинансирање из других извора;

-       медијски публицитет (телевизијски и радио-преноси или снимци,  извештавање   штампе и други начини презентације);

-   оправданост претходно наменски додељених средстава од стране Секретаријата до дана затварања конкурса.

Рокови за спровођење конкурса:

Основни рокови за спровођење јавног конкурса су:

- достављање пријава: од дана објављивања у дневном лист „Дневник“ до  30.03.2013. године,

- доношење одлуке о додели средстава и објављивање коначних резултата  јавног конкурса на сајту Секретаријата: 20.04.2013. године,

-  рок извршења уговорене обавезе: 30.11.2013. године,

-  рок достављања извештаја о наменском утрошку средстава: 16.12.2013. године.

Начин доношења одлуке о додели средстава:

 Јавни конкурс ће спровести Комисије за спровођење јавног конкурса за сваку пројектну област, које ће бити образоване посебним решењем.

О поднетим захтевима одлучује покрајински секретар за урбанизам, градитељство и заштиту животне средине на предлог Комисија за спровођење јавног конкурса, које разматрају пристигле пријаве применом наведених критеријума и утврђују предлог одлуке.

          Након реализације пројекта потребно је приложити детаљан извештај о реализацији активности и финансијски извештај о коришћењу средстава са спецификацијом трошкова како би се оправдало наменско и законито коришћење средстава.

          Са носиоцем изабраног пројекта закључује се уговор којим се обавезно утврђује: назив и седиште носиоца пројекта; врста и обим пројекта; време реализације пројекта; обим и врста додељених средстава; временски план употребе средстава; начин надзора над наменским коришћењем средстава и одвијањем реализације пројекта и рок за доставу извештаја о наменском утрошку средстава.

Реализација финансијских обавеза вршиће се у складу са ликвидним могућностима буџета АП Војводине за 2013. годину.

         Начин подношења пријаве на конкурс:

          Пријаве на конкурс достављају се Секретаријату на обрасцима који су објављени на интернет сајту Секретаријата ([www.ekourb.vojvodina.gov.rs](http://www.ekourb.vojvodina.gov.rs/)).

[Образац – пријавна област 1, можете преузети овде](http://www.ekourb.vojvodina.gov.rs/wp-content/uploads/2013/KONKURSI/27.02.2013/prijava%20NVO%20zastita%202013%20%C4%90.doc)

[Образац – пријавна област 2, можете преузети овде](http://www.ekourb.vojvodina.gov.rs/wp-content/uploads/2013/KONKURSI/27.02.2013/prijava%20NVO%20urbanizam%202013.doc).

Пријаве на конкурс се достављају путем поште на адресу:

Покрајински секретаријат за урбанизам, градитељство и заштиту животне средине, Булевар Михајла Пупина 16, 21000 Нови Сад са назнаком „Пријава на конкурс удружења грађана за реализацију пројектних активности из области заштите животне средине, архитектуре, урбанизма и градитељства“ или непосредно на писарници покрајинских органа (контакт особа за пројектну област под тачком 1: Оливиа Тешић, телефон 021/487-4486, е-mail:olivia.tesic@vojvodina.gov.rs и контакт особа за пројектну област под тачком 2: Ђорђе Видицки, телефон 021/487-4529, e-mail:djordje.vidicki@vojvodina.gov.rs). Пријаве које се доставе након наведеног рока или са непотпуном документацијом, послате путем факса или електронске поште, непотписане или неоверене пријаве, неће се разматрати.

                                                                              ПОКРАЈИНСКИ СЕКРЕТАР

                                                                             др Слободан Пузовић, с.р.